Kommentti: Ay-liike kalastelee jäseniä harhauttamalla – ansiosidonnainen ei edellytä liittoon kuulumista

Työntekijöiden annetaan yhä ymmärtää, että liittoon ja kassaan liittyminen ovat sama asia. Viranomaistenkin huomaama harhaan johtaminen ei ole oikea tapa hankkia jäseniä, Teemu Muhonen kirjoittaa.

Ay-liike raivostui menneellä viikolla sinisten ehdotuksesta ulottaa ansioturva myös työttömyyskassojen ulkopuolisille palkansaajille.

Kassajärjestelmä on palkansaajapuolelle tärkeä jäsenmagneetti, sillä vielä tänäkin päivänä melko yleisen harhaluulon mukaan kassaan kuuluminen on erottamattomasti sidoksissa ammattiliiton jäsenyyteen.

Useat ammattiliitot näyttävät pitävän mielikuvaa yllä suorastaan tarkoituksellisesti.

Esimerkiksi Paperiliitto kuvaa verkkosivuillaan jäsenyyden etuja näin:

– [Ammattiliiton] jäsenyyden kautta voit turvata toimeentulosi myös työttömyyden varalta, sillä Paperiliiton jäsenenä kuulut myös Paperityöväen työttömyyskassaan.

Näin markkinoi puolestaan Suomen elintarviketyöläisten liitto SEL:

– Kun liityt SEL:n jäseneksi, liityt samalla myös Suomen Elintarviketyöläisten Työttömyyskassan jäseneksi. SEL:n jäsenmaksu sisältää myös työttömyyskassan jäsenmaksun.

Sen sijaan kissojen ja koirien kanssa saa etsiä mainintaa siitä, ettei kassan jäsenyys ja ansiosidonnaisen saaminen todellisuudessa edellytä liiton jäsenyyttä.

Kassaan voi liittyä, vaikkei kuuluisi liittoon

Ansioturva rahoitetaan lähes 95-prosenttisesti kaikkien työntekijöiden ja työnantajien maksamilla työttömyysvakuutusmaksuilla ja veroilla.

Kassojen jäsenmaksuilla katetaan vain jäljelle jäävät viisi prosenttia menoista, mutta kassan jäsenyys on siitä huolimatta ainakin toistaiseksi edellytys ansiosidonnaisen saamiseksi.

Liittoon ei kuitenkaan ole pakko liittyä, sillä työntekijä saa yhtäläisen oikeuden ansioturvaan liittymällä liiton sijaan pelkkään työttömyyskassaan.

Esimerkiksi liittoon kuulumaton metsäalan työntekijä voi valita joko Paperityöväen kassan tai vaikkapa sitä halvemman Yleisen työttömyyskassan – tai vieläkin edullisemman JATTK:n.

(Katso vertailu kassojen hinnoista täältä.)

Ammattiliitto ja työttömyyskassa ovat lain silmissä toisistaan riippumattomia ja eri tehtäviä hoitavia instituutioita.

Useat liitot ja niiden kyljessä toimivat kassat antavat mielellään ymmärtää muuta – ja asian ovat huomanneet myös viranomaiset.

Finanssivalvonta suitsii harhaan johtamista

Työttömyyskassoja valvovan Finanssivalvonnan (Fiva) toimistopäällikkö Marko Aarnio sanoo Fivan joutuneen toistuvasti puuttumaan työttömyyskassojen verkkosivujen harhaanjohtaviin ilmaisuihin.

– Useat kassat ovat menneet parempaan suuntaan, mutta kaikilta osin tilanne ei ole vieläkään toivotunlainen, Aarnio sanoo.

Hän kertoo Fivan tekevän paraikaa selvitystä työttömyyskassojen verkkosivuista, mutta ei pysty vielä avaamaan kesken olevan selvityksen tuloksia.

Liitot pakottavat jäsenmaksuilla kassan jäseneksi

Vaikka ammattiliiton jäsenyys ei edellytä mihinkään tiettyyn työttömyyskassaan kuulumista, käytännössä liittoon liittyvän työntekijän on usein pakko liittyä myös liiton valitsemaan kassaan.

Useat liitot nimittäin ”jyvittävät” jäsenmaksuunsa myös kassan jäsenmaksun. Esimerkiksi Journalistiliiton jäsenmaksuprosentti on sama riippumatta siitä, liittyykö työntekijä liiton käyttämään työttömyyskassa Finkaan vai ei.

Jos työntekijä joutuu joka tapauksessa maksamaan liiton jäsenmaksussaan myös kassamaksun, hänen ei ole mitään järkeä olla liittymättä kassaan tai valita jotain muuta kassaa.

Samanlainen järjestely on käytössä myös muun muassa SEL:ssä ja Paperiliitossa, joiden verkkosivuilla vieläpä annetaan ymmärtää liiton jäsenyyden ja kassan jäsenyyksien kulkevan käsi kädessä.

Ammattiliittojen toimintaa voi pitää kyseenalaisena, mutta yhdistyksillä on lain silmissä suuri vapaus määritellä jäsenmaksukäytäntönsä juuri sellaisiksi kuin ne haluavat.

Finanssivalvonnan toimivaltaan puolestaan kuuluu ainoastaan kassojen, ei liittojen valvominen.

Liitoillakin on tärkeä tehtävä – mikseivät ne keskittyisi siihen?

Ay-liike on jo pitkään kipuillut laskevan jäsenmäärän kanssa. Oikea ratkaisu ongelmaan ei silti ole kalastella työntekijöitä harhakuvien luomisella.

Ansiosidonnaista työttömyysturvaa hoitavat lain mukaan vain ja ainoastaan itsenäiset työttömyyskassat. Ammattiliittojen tehtävä taas on työntekijöiden etujen valvominen ja avun tarjoaminen.

Jos liitot pystyvät hoitamaan omaa tehtäväänsä riittävän hyvin, ne varmasti oikeuttavat olemassaolonsa myös tulevaisuudessa.